Kerala Rains ഇടുക്കി അണക്കെട്ട് ജലനിരപ്പിലെ ആശങ്ക ഒഴിയുന്നുവെന്ന് കെഎസ്ഇബി വിലയിരുത്തല് തിരുവനന്തപുരം: ഇടുക്കി അണക്കെട്ട്idukki dam നാളെ അര്ധരാത്രിയോടെ ഒരു ഷട്ടര് മാത്രം തുറന്ന സ്ഥിതിയിലേക്കെത്തിക്കും. ജലനിരപ്പിലെ ആശങ്ക ഒഴിയുന്നുവെന്നാണ് കെഎസ്ഇബി kseb വിലയിരുത്തുന്നത്. മറ്റന്നാള് മുതല് പുതിയ റൂള് കര്വ് നിലവില് വരും. മഴ ശക്തമായാല് സാഹചര്യം വിലയിരുത്തി തിരുമാനമെടുക്കും. ഇടമലയാറില് നാളെ കാര്യമായ മാറ്റം വരുത്തിയേക്കില്ല. സംസ്ഥാനത്ത് നാളെയും മറ്റന്നാളും തീവ്ര മഴയ്ക്കാണ് മുന്നറിയിപ്പ്. നാളെ 11 ജില്ലകളില് ഓറഞ്ച് അലര്ട്ടാണ്. കൊല്ലം, ആലപ്പുഴ, കാസര്കോട് ഒഴികെയുള്ള ജില്ലകളിലാണ് ഓറഞ്ച് അലര്ട്ടുള്ളത്. ഈ മൂന്ന് ജില്ലകളില് യെല്ലോ അലര്ട്ടായിരിക്കും. തെക്ക് പടിഞ്ഞാറന് കാലവര്ഷം പിന്വലിയുന്നതിനൊപ്പം, തുലാവര്ഷത്തിന് അനുകൂലമായ സാഹചര്യം ഒരുങ്ങുന്നതിനാലാണ് മഴ വീണ്ടും ശക്തമാകുന്നത്. കിഴക്കന് കാറ്റിന്റെ ശക്തി കൂടുന്നതും മഴ സാധ്യത വര്ധിപ്പിക്കും. മലയോര മേഖലകളില് കൂടുതല് ശക്തമായ മഴ പെയ്യും. തീരപ്രദേശങ്ങളിലും ജാഗ്രത വേണം. ഇടിമിന്നലിനും ശക്തമായ കാറ്റിനും സാധ്യതയുണ്ട്. കഴിഞ്ഞ ദിവസങ്ങളില് ശക്തമായ മഴ കിട്ടിയ പ്രദേശങ്ങളില് കൂടുതല് ശ്രദ്ധ വേണം. മത്സ്യത്തൊഴിലാളികള് വെള്ളിയാഴ്ച വരെ കടലില് പോകരുതെന്നും നിര്ദ്ദേശമുണ്ട്. ഇടുക്കി അടക്കമുള്ള അണക്കെട്ടുകള് തുറന്നിട്ടിരിക്കുന്നതിനാല്, അതീവ ജാഗ്രതയിലാണ് സംസ്ഥാനം. ഓറഞ്ച് അലര്ട്ടാണ് പ്രഖ്യാപിച്ചിട്ടുള്ളത് എങ്കിലും റെഡ് അലര്ട്ട് എന്ന പോലെ തയ്യാറെടുപ്പുകള് നടത്താനാണ് സര്ക്കാര് നിര്ദ്ദേശം. അപകടമേഖലകളില് നിന്ന് ആളുകള് മാറിതാമസിക്കണമെന്നും നിര്ദ്ദേശം നല്കിയിട്ടുണ്ട്. മറ്റന്നാള് 12 ജില്ലകളിലാണ് ഓറഞ്ച് അലര്ട്ടായിരിക്കും.